NARIADENIE KOMISIE (EÚ) 2020/1566

z 27. októbra 2020,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bupirimátu, karfentrazon-etylu, etirimolu a pyriofenónu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (MRL) karfentrazon-etylu sa stanovili v prílohe II k nariadeniu (ES) č. 396/2005. V prípade bupirimátu, etirimolu a pyriofenónu boli MRL stanovené v časti A prílohy III k uvedenému nariadeniu.

(2) Pokiaľ ide o bupirimát, Európsky úrad pre bezpečnosť potravín (ďalej len „úrad“) predložil odôvodnené stanovisko k súčasným MRL v súlade s článkom 12 ods. 1 nariadenia (ES) č. 396/2005 (2). Navrhol dve samostatné definície rezíduí – „bupirimát“ a „etirimol“ – a zohľadniť tak prítomnosť metabolitu etirimol pochádzajúceho z používania bupirimátu v komoditách rastlinného pôvodu. Takisto navrhol zmeniť definície rezíduí v prípade komodít živočíšneho pôvodu na „de-etyl-etirimol“. Úrad odporučil znížiť MRL bupirimátu v prípade jahôd, černíc, ostružín, ríbezlí (čiernych, červených a bielych), egrešov (zelených, červených a žltých), rajčiakov, sladkej papriky a cukiet. Pri ostatných produktoch odporučil súčasné MRL zvýšiť alebo zachovať. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Úrad ďalej dospel k záveru, že pokiaľ ide o MRL v prípade stolového a muštového hrozna, baklažánu a produktov živočíšneho pôvodu, niektoré informácie nie sú k dispozícii a že manažéri rizík by mali vykonať ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedené MRL budú preskúmané, pričom sa zohľadnia informácie dostupné do dvoch rokov od uverejnenia tohto nariadenia.

(3) Pokiaľ ide o etirimol, ktorý je hlavným produktom rozkladu bupirimátu, úrad odporučil znížiť MRL etirimolu v prípade jabĺk, hrušiek, marhúľ, broskýň, černíc, ostružín, rajčiakov, sladkej papriky, uhoriek šalátových, uhoriek nakladačiek a cukiet. Pri ostatných produktoch odporučil súčasné MRL zvýšiť alebo zachovať. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Úrad ďalej dospel k záveru, že pokiaľ ide o MRL v prípade stolového a muštového hrozna, baklažánu a produktov živočíšneho pôvodu, niektoré informácie nie sú k dispozícii a že manažéri rizík by mali vykonať ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedené MRL budú preskúmané, pričom sa zohľadnia informácie dostupné do dvoch rokov od uverejnenia tohto nariadenia.

(4) V prípade karfentrazon-etylu predložil úrad odôvodnené stanovisko k súčasným MRL v súlade s článkom 12 ods. 1 nariadenia (ES) č. 396/2005 (3). Navrhol zmeniť definíciu rezídua. Úrad potvrdil návrh zmeniť definíciu rezídua vo svojom partnerskom preskúmaní (4). Odporučil zvýšiť alebo zachovať súčasné MRL. MRL by sa v prípade týchto produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom.

(5) V prípade pyriofenónu úrad predložil odôvodnené stanovisko k súčasným MRL v súlade s článkom 12 ods. 1 nariadenia (ES) č. 396/2005 (5). Odporučil zvýšiť alebo zachovať súčasné MRL. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Úrad dospel k záveru, že pokiaľ ide o MRL v prípade ošípaných (svalovina, tukové tkanivo, pečeň, obličky), hovädzieho dobytka (svalovina, tukové tkanivo, pečeň, obličky), oviec (svalovina, tukové tkanivo, pečeň, obličky) kôz (svalovina, tukové tkanivo, pečeň, obličky) a mlieka (dobytčie, ovčie, kozie, konské), niektoré informácie nie sú k dispozícii a že manažéri rizík by mali vykonať ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedené MRL budú preskúmané, pričom sa zohľadnia informácie dostupné do dvoch rokov od uverejnenia tohto nariadenia.

(6) V odôvodnených stanoviskách úradu boli zohľadnené súčasné maximálne hladiny rezíduí podľa kódexu (CXL). Pri stanovení MRL sa zohľadnili CXL, ktoré sú bezpečné pre spotrebiteľov v Únii.

(7) Pokiaľ ide o produkty, na ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani CXL, MRL by sa mali stanoviť na úrovni špecifického limitu detekcie (LOD) alebo by sa mala uplatňovať štandardná MRL podľa článku 18 ods. 1 písm. b) nariadenia (ES) č. 396/2005.

(8) Komisia konzultovala s referenčnými laboratóriami Európskej únie pre rezíduá pesticídov o potrebe upraviť určité LOD. Pri viacerých látkach tieto laboratóriá uznali, že v prípade určitých komodít si technický rozvoj vyžaduje stanovenie špecifických LOD.

(9) Na základe odôvodnených stanovísk úradu a vzhľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(10) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky sa zohľadnili.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty, ktoré boli vyrobené pred úpravou MRL a pri ktorých je na základe informácií zachovaná vysoká úroveň ochrany spotrebiteľa.

(13) Predtým ako sa začnú upravené MRL uplatňovať by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z týchto úprav vyplynú.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyrobené v Únii alebo dovezené do Únie pred 17. májom 2021.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 17. mája 2021.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 27. októbra 2020 Za Komisiu predsedníčka Ursula VON DER LEYEN

(1) Ú. v. EÚ L 070, 16.3.2005, s. 1.

(2) Európsky úrad pre bezpečnosť potravín, Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí bupirimátu podľa článku 12 nariadenia (ES) č. 396/2005], Vestník EFSA (EFSA Journal) (2019) 17(7): 5757.

(3) Európsky úrad pre bezpečnosť potravín, Reasoned opinion on the review of the existing maximum residue levels for carfentrazone-ethyl according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí karfentrazon-etylu podľa článku 12 nariadenia (ES) č. 396/2005], Vestník EFSA (EFSA Journal) (2012) 10(11):2956.

(4) Európsky úrad pre bezpečnosť potravín, Peer review of the pesticide risk assessment of the active substance carfentrazone-ethyl (Partnerské preskúmanie účinnej látky karfentrazon-etyl z hľadiska posúdenia rizika pesticídov), Vestník EFSA (EFSA Journal) (2016) 14(8):4569.

(5) Európsky úrad pre bezpečnosť potravín, Reasoned opinion on the review of the existing maximum residue levels for pyriofenone according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí pyriofenónu podľa článku 12 nariadenia (ES) č. 396/2005], Vestník EFSA (EFSA Journal) (2019) 17(6):5711.